P6_TA(2007)0086

Νιγηρία

Ψήφισμα του Ευρωπαϊκού Κοινοβουλίου της 15ης Μαρτίου 2007 σχετικά με τη Νιγηρία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για την κατάσταση στη Νιγηρία,

- έχοντας υπόψη τις διεθνείς συμβάσεις περί ανθρωπίνων δικαιωμάτων που η Νιγηρία έχει επικυρώσει,

- έχοντας υπόψη το άρθρο 115 του Κανονισμού του,

A. λαμβάνοντας υπόψη ότι, παρά τις προσπάθειες που κατέβαλε τα τελευταία έτη η Νιγηριανή Κυβέρνηση για την προαγωγή των ανθρωπίνων δικαιωμάτων και για τον περιορισμό της διαφθοράς, και παρά τις κάποιες βελτιώσεις στους τομείς των αστικών και πολιτικών δικαιωμάτων, πολλά επείγοντα και θεμελιώδη ζητήματα σχετιζόμενα με τα ανθρώπινα δικαιώματα ακόμη δεν έχουν αντιμετωπισθεί και η χώρα εξακολουθεί να μαστίζεται από τη διαφθορά, τις αυθαίρετες συλλήψεις και τα βασανιστήρια, από τις εξωδικαστικές εκτελέσεις και την πολιτική βία,

Β. λαμβάνοντας υπόψη ότι οι εθνοτικές και θρησκευτικές διαιρέσεις, καθώς και η εκτεταμένη πενία, αποτελούν κύρια αίτια της χρόνιας βίας μεταξύ εθνοτήτων,

Γ. λαμβάνοντας υπόψη ότι τα δικαστήρια του Ισλαμικού Νόμου (Sharia) έχουν δικαιοδοσία επί ποινικών υποθέσεων σε 12 από τα 36 κράτη της Νιγηριανής Ομοσπονδίας, ότι τα δικαστήρια αυτά συνεχίζουν να απαγγέλλουν θανατικές καταδίκες και να επιβάλλουν ποινές μαστίγωσης και ακρωτηριασμού, αν και οι εκτελέσεις και οι ακρωτηριασμοί δεν εφαρμόζονται πλέον, ότι οι δίκες αυτές δεν είναι σύμφωνες προς τις διεθνείς προδιαγραφές, π.χ. ως προς το δικαίωμα υπεράσπισης και το δικαίωμα του κατηγορουμένου να ενημερωθεί για τα δικαιώματά του, και ότι υπάρχει σε αυτές τις δίκες τάση άνισης μεταχείρισης των γυναικών,

Δ. λαμβάνοντας υπόψη ότι η ατιμωρησία παραμένει κανόνας και όχι εξαίρεση, εφόσον πολύ λίγοι από τους ενόχους πράξεων βίας και παραβιάσεων των ανθρωπίνων δικαιωμάτων έχουν εντοπισθεί και προσαχθεί στη δικαιοσύνη, και λαμβάνοντας υπόψη ότι η ατιμωρησία αυτή είναι από μόνη της ένα από τα σημαντικότερα εμπόδια που πρέπει να αντιμετωπισθούν ώστε να τερματισθούν οι παραβιάσεις των ανθρωπίνων δικαιωμάτων και η βία,

Ε. λαμβάνοντας υπόψη ότι η περιορισμένη ικανότητα και οι ανεπαρκείς πόροι της Νιγηριανής Αστυνομίας περιορίζουν τις δυνατότητές της να διερευνά τα εγκλήματα και επίσης έχει ως αποτέλεσμα να κρατούνται πολλοί πολίτες σε παρατεταμένη προφυλάκιση, κατά παραβίαση των δικαιωμάτων τους,

ΣΤ. λαμβάνοντας υπόψη ότι οι δυνάμεις της Αστυνομίας και της Ασφάλειας ενεπλάκησαν συχνά σε περιπτώσεις παραβιάσεων των ανθρωπίνων δικαιωμάτων, ακόμη και σε εξωδικαστικές εκτελέσεις, αυθαίρετες συλλήψεις και βασανιστήρια,

Ζ. λαμβάνοντας υπόψη ότι η παιδική εργασία και η παιδική σωματεμπορία εξακολουθούν να αποτελούν εκτεταμένο φαινόμενο,

Η. λαμβάνοντας υπόψη ότι η ελευθερία έκφρασης εξακολουθεί να υφίσταται περιορισμούς μέσα από τις συνεχείς παρενοχλήσεις σε βάρος δημοσιογράφων και πολιτικών ακτιβιστών,

Θ. λαμβάνοντας υπόψη ότι το Νιγηριανό Κοινοβούλιο εξετάζει αυτή την εποχή νομοσχέδιο με τίτλο "Same Sex Marriage (Prohibition) Act" (Νόμος περί απαγόρευσης γάμων μεταξύ ατόμων του ιδίου φύλου), που προβλέπει ποινή πενταετούς κάθειρξης για οποιονδήποτε "πραγματοποιεί ο ίδιος, είναι μάρτυρας, βοηθά ή ενθαρρύνει γαμήλιες τελετές μεταξύ ατόμων του ιδίου φύλου", αλλά και για οποιονδήποτε εμπλέκεται δημοσίως ή ιδιωτικώς στη θετική περιγραφή ή στην υπεράσπιση των σχέσεων μεταξύ ατόμων του ιδίου φύλου,

Ι. λαμβάνοντας υπόψη ότι οι εκλογές του 1999 και του 2003 σε επίπεδο ομόσπονδων κρατών και ομοσπονδίας δεν μπορούν να θεωρηθούν ελεύθερες και τίμιες, λόγω της ευρείας νοθείας και βίας,

1. καλεί τη Νιγηριανή Κυβέρνηση να λάβει άμεσα και αποτελεσματικά μέτρα για να προστατεύσει τους πολίτες της, να θέσει τέλος στη βία, στην εκτεταμένη διαφθορά και στην ατιμωρησία των βαρυνομένων με παραβιάσεις των ανθρωπίνων δικαιωμάτων και να προαγάγει ενεργά το σεβασμό των ανθρωπίνων δικαιωμάτων·

2. καλεί τη Νιγηριανή Κυβέρνηση να καταργήσει την ποινή του θανάτου και να παρεμβαίνει στις μεμονωμένες περιπτώσεις ατόμων δικαζομένων υπό καθεστώς Ισλαμικού Νόμου και καταδικαζομένων σε θάνατο, ακρωτηριασμό, μαστίγωση ή άλλη απάνθρωπη και ταπεινωτική μεταχείριση που παραβιάζει τόσο το Νιγηριανό Σύνταγμα όσο και το διεθνές δίκαιο περί ανθρωπίνων δικαιωμάτων·

3. επικροτεί την πολυμερή συμφωνία που συνήψαν 26 χώρες της Δυτικής και Κεντρικής Αφρικής κατά της σωματεμπορίας γυναικών και παιδιών, καθώς επίσης επικροτεί και κάθε άλλη προσπάθεια που καταβάλλουν σε αυτόν τον τομέα οι Νιγηριανές Αρχές· ζητεί όμως από τη Νιγηριανή Κυβέρνηση να λάβει περαιτέρω μέτρα σε αυτόν τον τομέα και να αντιμετωπίσει το θέμα της εκμετάλλευσης των παιδιών μέσα από την παιδική εργασία·

4. καλεί όλους τους ενδιαφερόμενους των επικείμενων εθνικών εκλογών του Απριλίου να δηλώσουν δημόσια τη δέσμευσή τους υπέρ του τερματισμού της πολιτικής βίας, των δολοφονιών, των εκφοβισμών, και των άλλων παραβιάσεων των ανθρωπίνων δικαιωμάτων, και κατά της ατιμωρησίας για αυτά τα εγκλήματα·

5. καλεί τη Νιγηριανή Κυβέρνηση να λάβει κάθε αναγκαίο μέτρο για να διασκεδάσει τις προεκλογικές ανησυχίες σχετικά με τον περιορισμό της ανεξαρτησίας της Ανεξάρτητης Εθνικής Εκλογικής Επιτροπής (INEC), την καταχρηστική συμπεριφορά των δυνάμεων ασφαλείας και τις παρενοχλήσεις εκ μέρους τους, καθώς και σχετικά με κάθε άλλο εμπόδιο στην ελευθερία έκφρασης και πεποιθήσεων και κάθε άλλη βασική προϋπόθεση για ελεύθερες και τίμιες εκλογές·

6. καλεί τη Νιγηριανή Κυβέρνηση να μην εγκρίνει το σχέδιο Νόμου περί απαγόρευσης γάμων μεταξύ ατόμων του ιδίου φύλου ("Same Sex Marriage (Prohibition) Act") υπό την παρούσα μορφή του, δεδομένου ότι παραβιάζει τα θεμελιώδη ανθρώπινα δικαιώματα και την ελευθερία έκφρασης και πεποιθήσεων, ειδικά όταν προβλέπει ποινή πενταετούς κάθειρξης για οποιονδήποτε εμπλέκεται δημοσίως ή ιδιωτικώς στη θετική περιγραφή ή στην υπεράσπιση των σχέσεων μεταξύ ατόμων του ιδίου φύλου·

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στην Νιγηριανή Κυβέρνηση και το Κοινοβούλιο της Νιγηρίας.

--------------------------------------------------